CELEX: 32020R2040
Language: et
Date: 2020-12-11 00:00:00
Title: Komisjoni määrus (EL) 2020/2040 11. detsember 2020, millega muudetakse määrust (EÜ) nr 1881/2006 seoses pürrolisidiinalkaloidide piirnormidega teatavates toiduainetes (EMPs kohaldatav tekst)

14.12.2020   
               
               
                  ET
               
               
                  Euroopa Liidu Teataja
               
               
                  L 420/1
               
            
         KOMISJONI MÄÄRUS (EL) 2020/2040
         11. detsember 2020,
         millega muudetakse määrust (EÜ) nr 1881/2006 seoses pürrolisidiinalkaloidide piirnormidega teatavates toiduainetes
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,
         ning arvestades järgmist:
         
                     (1)
                  
                  
                     Komisjoni määruses (EÜ) nr 1881/2006 (2) on sätestatud teatavate saasteainete piirnormid toiduainetes.
                  
               
                     (2)
                  
                  
                     Toiduahelas olevaid saasteaineid käsitlev Euroopa Toiduohutusameti (edaspidi „toiduohutusamet“) teaduskomisjon (edaspidi „CONTAM-komisjon“) avaldas 8. novembril 2011 teadusliku arvamuse toidus ja söödas sisalduvate pürrolisidiinalkaloididega seotud riskide kohta rahvatervisele (3). CONTAM-komisjon jõudis järeldusele, et 1,2-küllastumata pürrolisidiinalkaloidid võivad inimestele mõjuda genotoksilise toimega kantserogeenidena. CONTAM-komisjon jõudis järeldusele, et on olemas võimalik terviseoht selliste väikelaste ja laste puhul, kes on suured meetarbijad. Lisaks meele on ka muid võimalikke toidukaudse pürrolisidiinalkaloidide saadavuse allikaid, mille puhul CONTAM-komisjon ei suutnud andmete puudumise tõttu saadavuse ulatust hinnata. Toiduohutusamet jõudis järeldusele, et kuigi andmed pürrolisidiinalkaloidide esinemise kohta ei ole kättesaadavad, võib pürrolisidiinalkaloidide saadavus õietolmust, teest, taimeteedest ja taimsetest toidulisanditest kujutada riski, avaldades tarbijale nii akuutset kui ka kroonilist toimet.
                  
               
                     (3)
                  
                  
                     2013. aasta aprillis avaldas toiduohutusamet konkursikutse, et uurida Euroopa eri piirkondades pürrolisidiinalkaloidide sisaldust loomsetes toiduainetes, sealhulgas piimas ja piimatoodetes, munades, lihas ja lihatoodetes, ning taimsetes toodetes, sealhulgas (taime)teedes ja toidulisandites. Uuringute tulemused avaldati 3. augustil 2015 (4).
                  
               
                     (4)
                  
                  
                     Toiduohutusamet avaldas uutele andmetele tuginedes 26. augustil 2016. aastal teadusliku aruande, milles käsitleti hinnangut pürrolisidiinalkaloidide toidukaudse saadavuse kohta Euroopa elanikkonna seas (5). Aruandes jõuti järeldusele, et tee ja taimeteed on inimesel peamised pürrolisidiinalkaloidide saadavusallikad, ning et ka õietolmupõhised toidulisandid suurendavad sellist saadavust oluliselt. Toiduohutusamet leidis, et mee tarbimisega seotud pürrolisidiinalkaloidide saadavus oli väiksem. Toiduohutusamet tegi ka järelduse, et taimsed toidulisandid võivad saadavust olulisel määral suurendada, kuid puudusid piisavad andmed pürrolisidiinalkaloidide esinemise kohta.
                  
               
                     (5)
                  
                  
                     Toiduohutusamet avaldas 27. juulil 2017. aastal seisukohavõtu riskide kohta inimeste tervisele seoses pürrolisidiinalkaloidide esinemisega mees, tees, taimeteedes ja toidulisandites (6). CONTAM-komisjon kehtestas uue võrdlusdoosi 237 μg kehamassi kg kohta ööpäevas, et hinnata pürrolisidiinalkaloididega seotud vähiriski, ning jõudis järeldusele, et pürrolisidiinalkaloidide saadavus võib ohustada inimeste tervist just sagedaste ja suures koguses tee ja taimeteede tarbijate puhul üldiselt, kuid eelkõige nooremate elanikkonnarühmade puhul.
                  
               
                     (6)
                  
                  
                     Pürrolisidiinalkaloidide esinemist nendes toitudes saab vähendada või vältida heade põllumajandus- ja saagikoristustavade järgimisega. Piirnormide kehtestamisega tagatakse, et inimeste tervise kõrgetasemeliseks kaitseks järgitakse kõigis tootmispiirkondades häid põllumajandus- ja saagikoristustavasid. Seepärast on asjakohane kehtestada piirnormid toiduainetes, mis sisaldavad olulisel määral pürrolisidiinalkaloide ja seetõttu suurendavad oluliselt nende ainete saadavust inimestel või on olulised nende ainete saadavuse seisukohast haavatavates elanikkonnarühmades.
                  
               
                     (7)
                  
                  
                     Teatavates tootmispiirkondades on head põllumajandus- ja saagikoristustavad alles hiljuti kasutusele võetud või neid veel ei järgita, seepärast on asjakohane määrata kindlaks mõistlik ajavahemik, et kõik tootmispiirkonnad saaksid sellise tava kasutusele võtta. Heade põllumajandus- ja saagikoristustavade täielikuks järgimiseks on vaja kahte kasvuperioodi, et tagada, et käesolevas määruses sätestatud uutele nõuetele vastavaid toiduaineid tootvatele toidukäitlejatele tarnitaks piisavalt sobivat toorainet.
                  
               
                     (8)
                  
                  
                     Arvestades seda, et käesoleva määrusega hõlmatud toiduainetel on pikk säilivusaeg, mis kestab kuni kolm aastat, on asjakohane sätestada küllalt pikk üleminekuperiood, et toiduained, mis on seaduslikult turule lastud enne käesoleva määruse kohaldamise alguskuupäeva, võiksid jääda turule piisavalt pikaks ajaks. Enne akti kohaldamise alguskuupäeva toodetud toodete lõpptarbijale müümise võimaldamiseks on asjakohane 18 kuu pikkune üleminekuperiood.
                  
               
                     (9)
                  
                  
                     Seepärast tuleks määrust (EÜ) nr 1881/2006 vastavalt muuta.
                  
               
                     (10)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1881/2006 lisa muudetakse vastavalt käesoleva määruse lisale.
         
         
            Artikkel 2
            Lisas loetletud toiduaineid, mis on seaduslikult turule lastud enne 1. juulit 2022, võib jätkuvalt turustada kuni 31. detsembrini 2023.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. juulist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 11. detsember 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  EÜT L 37, 13.2.1993, lk 1.
         
            (2)  Komisjoni 19. detsembri 2006. aasta määrus (EÜ) nr 1881/2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).
         
            (3)  EFSA CONTAM Panel, 2011. Scientific Opinion on Pyrrolizidine alkaloids in food and feed („Toidus ja söödas leiduvaid pürrolisidiinalkaloide käsitlev teaduslik arvamus“). EFSA Journal (2011); 9 (11): 2406. [134 lk], doi:10.2903/j.efsa. 2011.2406.
         
            (4)  Mulder, P.P.J., López Sánchez, P., These, A., Preiss-Weigert, A. ja Castellari, M., 2015. Occurrence of Pyrrolizidine Alkaloids in food („Pürrolisidiinalkaloidide esinemine toidus“). EFSA supporting publication 2015:EN-859, 116 pp. http://www.efsa.europa.eu/en/supporting/pub/en-859.
         
            (5)  EFSA (Euroopa Toiduohutusamet), 2016. Dietary exposure assessment to pyrrolizidine alkaloids in the European population („Hinnang pürrolisidiinalkaloidide toidukaudse saadavuse kohta Euroopa elanikkonna seas“). EFSA Journal (2016); 14(8): 4572, 50 lk, doi:10.2903/j.efsa.2016.4572.
         
            (6)  EFSA CONTAM Panel, 2017. Statement on the risks for human health related to the presence of pyrrolizidine alkaloids in honey, tea, herbal infusions and food supplements („Seisukohavõtt ohtude kohta inimeste tervisele seoses pürrolisidiinalkaloidide esinemisega mees, tees, taimeteedes ja toidulisandites“). EFSA Journal 2017;15(7):4908, 34 lk https://doi.org/10.2903/j.efsa.2017.4908.
      
      
         
            LISA
            Määruse (EÜ) nr 1881/2006 lisa 8. jakku lisatakse järgmised kanded:
            
               
                           „Toode (1)
                        
                        
                           Piirnormid  (*1)
                           
                           (μg/kg)
                        
                     
                           8.4.
                        
                        
                           
                              Pürrolisidiinalkaloidid
                           
                        
                        
                            
                        
                     
                           8.4.1.
                        
                        
                           Taimeteed (kuivatatud toode)  (*2)
                               (*3), välja arvatud punktides 8.4.2 ja 8.4.4 nimetatud taimeteed
                        
                        
                           200
                        
                     
                           8.4.2.
                        
                        
                           Tee-punapõõsast, aniisist (Pimpinella anisum), sidrunmelissist, kummelist, aed-liivateest, piparmündist või sidrunaloisiast saadud taimeteed (kuivatatud toode) ning segud, mis koosnevad eranditult nendest kuivatatud ürtidest  (*2)
                               (*3), välja arvatud punktis 8.4.4 nimetatud taimeteed
                        
                        
                           400
                        
                     
                           8.4.3.
                        
                        
                           Tee (Camellia sinensis) ja maitsestatud tee  (*4) (Camellia sinensis) (kuivatatud toode)  (*3), välja arvatud punktis 8.4.4 nimetatud tee ja maitsestatud tee
                        
                        
                           150
                        
                     
                           8.4.4.
                        
                        
                           Imikutele ja väikelastele ettenähtud tee (Camellia sinensis), maitsestatud tee  (*4) (Camellia sinensis) ja taimeteed (kuivatatud toode)
                        
                        
                           75
                        
                     
                           8.4.5.
                        
                        
                           Imikutele ja väikelastele ettenähtud tee (Camellia sinensis), maitsestatud tee  (*4) (Camellia sinensis) ja taimeteed (vedelik)
                        
                        
                           1,0
                        
                     
                           8.4.6.
                        
                        
                           Toidulisandid, mis sisaldavad taimseid koostisosi, sealhulgas ekstrakte  (*2), välja arvatud punktis 8.4.7 nimetatud toidulisandid
                        
                        
                           400
                        
                     
                           8.4.7.
                        
                        
                           Õietolmupõhised toidulisandid (39)
                           Õietolm ja õietolmutooted
                        
                        
                           500
                        
                     
                           8.4.8.
                        
                        
                           Lõpptarbija jaoks turule lastud kurgirohu lehed (värsked, külmutatud)  (*2)
                           
                        
                        
                           750
                        
                     
                           8.4.9.
                        
                        
                           Kuivatatud maitsetaimed, välja arvatud punktis 8.4.10 nimetatud kuivatatud maitsetaimed  (*2)
                           
                        
                        
                           400
                        
                     
                           8.4.10.
                        
                        
                           Kurgirohi, leeskputk, majoraan ja pune (kuivatatud) ning segud, mis koosnevad eranditult nimetatud kuivatatud maitsetaimedest  (*2)
                           
                        
                        
                           1 000 
                        
                     
                           8.4.11.
                        
                        
                           Vürtsköömned (seemned)
                        
                        
                           400
                        
                     
            
               (*1)  Piirnorm on alkaloidide sisalduste alampiiride summa, mis hõlmab järgmist 21 alkaloidi:
            
                        —
                     
                     
                        intermediin/lükopsamiin, intermediin-N-oksiid/lükopsamiin-N-oksiid,
                     
                  
                        —
                     
                     
                        senetsioniin/senetsiverniin, senetsioniin-N-oksiid/senetsiverniin-N-oksiid,
                     
                  
                        —
                     
                     
                        senetsifülliin, senetsifülliin-N-oksiid,
                     
                  
                        —
                     
                     
                        retrorsiin, retrorsiin-N-oksiid,
                     
                  
                        —
                     
                     
                        ehhimidiin, ehhimidiin-N-oksiid,
                     
                  
                        —
                     
                     
                        lasiokarpiin, lasiokarpiin-N-oksiid,
                     
                  
                        —
                     
                     
                        senkirkiin,
                     
                  
                        —
                     
                     
                        europiin, europiin-N-oksiid,
                     
                  
                        —
                     
                     
                        heliotriin ja heliotriin-N-oksiid
                     
                  ning veel järgmist 14 pürrolisidiinalkaloidi, mis teadaolevalt elueeruvad koos ühe või mitme eespool nimetatud 21 pürrolisidiinalkaloidiga, vastavalt praegu kasutatavatele konkreetsetele analüüsimeetoditele:
            
                        —
                     
                     
                        inditsiin, ehhinatiin, rinderiin (võimalik koos elueerumine lükopsamiiniga/intermediiniga)
                     
                  
                        —
                     
                     
                        inditsiin-N-oksiid, ehhinatiin-N-oksiid, rinderiin-N-oksiid (võimalik kooselueerumine lükopsamiin-N-oksiidiga/intermediin-N-oksiidiga)
                     
                  
                        —
                     
                     
                        integerrimiin (võimalik kooselueerumine senetsiverniiniga/senetsioniiniga)
                     
                  
                        —
                     
                     
                        integerrimiin-N-oksiid (võimalik kooselueerumine senetsiverniin-N-oksiidiga/senetsioniin-N-oksiidiga)
                     
                  
                        —
                     
                     
                        heliosupiin (võimalik kooselueerumine ehhimidiiniga)
                     
                  
                        —
                     
                     
                        heliosupiin-N-oksiid (võimalik kooselueerumine ehhimidiin-N-oksiidiga)
                     
                  
                        —
                     
                     
                        spartioidiin (võimalik kooselueerumine senetsifülliiniga)
                     
                  
                        —
                     
                     
                        spartioidiin-N-oksiid (võimalik kooselueerumine senetsifülliin-N-oksiidiga)
                     
                  
                        —
                     
                     
                        usaramiin (võimalik kooselueerumine retrorsiiniga)
                     
                  
                        —
                     
                     
                        usaramiin-N-oksiid (võimalik kooselueerumine retrorsiin-N-oksiidiga).
                     
                  Nende pürrolisidiinalkaloidide puhul, mida on võimalik kasutatud analüüsimeetodi abil ühekaupa eraldi tuvastada, määratakse nende sisaldused ja võetakse neid summeerimisel arvesse.
            
               (*2)  Ilma et see piiraks teatavates liikmesriikides pürrolisidiinalkaloide sisaldavate taimede turulelaskmist käsitlevate rangemate siseriiklike eeskirjade kohaldamist.
            
               (*3)  Mõistetega „taimeteed (kuivatatud toode)“ ja „tee (Camellia sinensis) (kuivatatud toode)“ tähistatakse järgmist:
            
                        —
                     
                     
                        taimeteed (kuivatatud toode) õitest, lehtedest ja ürtidest, juurtest või muudest taimeosadest (kotikestes või lahtiselt)/tee (Camellia sinensis) (kuivatatud toode) kuivatatud lehtedest, vartest või õitest (kotikestes või lahtiselt), mida kasutatakse vedela (taime)tee valmistamiseks
                     
                  
                        —
                     
                     
                        lahustuvad taimeteed/teed. Pulbriliste teeekstraktide puhul tuleb kohaldada kontsentratsioonitegurit 4.
                     
                  
               (*4)  Maitsestatud tee on tee, mis sisaldab lõhna- ja maitseaineid ning teatavaid lõhna- ja maitseomadustega toidu koostisosi, nagu on määratletud Euroopa Parlamendi ja nõukogu 16. detsembri 2008. aasta määruses (EÜ) nr 1334/2008, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi (ELT L 354, 31.12.2008, lk 34).
            Puuviljade ja muude ürtidega teede suhtes kohaldatakse määruse (EÜ) nr 1881/2006 artiklit 2.“